Antretyen avek direkter CARE, Msye Robert Ah-Weng-‘CARE i bezwen plis leker’\nAn tou ka, sa ki vreman neseser i ki fodre tou dimoun i travay ansanm, avek en sel bi e en sel vizyon. E pli enportan ankor, fodre konmans lalit kont drog ek lalkol pli boner posib. Annou konn plis dan sa antretyen ki swiv avek Msye Ah-Weng.\nMsye Ah-Weng, apre plizyer lannen depi ki CARE i egziste ki son pozisyon ozordi?\nOzordi ler mon mazin CARE, i fer mwan realize ki bokou travay in ganny akonpli, me ankor bokou travay, petet plis travay ankor, i reste pour fer. Pandan 17 a 18-an, CARE in fer en kantite travay o nivo nasyonal pour sansibiliz, konsyantiz e edik dimoun lo realite bann sibstans danzere ki kapab afekte nou popilasyon. E ler mon dir bann sibstans danzere, tou bann sibstans ki kapab anmenn ver adiksyon. Savedir nou pe koz plis lo taba, lakol ek drog.\nOzordi nou'n ariv dan en sityasyon kot nou bezwen esey re- antre en pe pli pros dan lavi nou zanfan e komans kontribye pour fer ladiferans dan zot lavi. Bann zenn i annan en kantite difikilte konportman, en kantite difikilte latitid, kriz valer, kriz laprantisaz, kriz travay, etc… E nou vwar pour dir sa i komans tre boner dan lavi nou zanfan, i komans dan lafanmir, o nivo lekol, o nivo vwazinaz, distrik. Nou bezwen esey modifye konportman nou bann zanfan. CARE pe al dan sa direksyon. Sa dan limenm i en lanbisyon enorm, ki pou fer nou konmans regard dan fon nou sosyete. Ki mannyer en zanfan i ne, ki mannyer en granmoun oubyen en zenn i vin paran, ki vedir nou fanmir, ki bann form nou fanmir pe pran, ki bann defi devan nou, nou sistenm ledikasyon, nou sistenm lasante, nou sistenm travay, nou sistenm lekonomi, nou sistenm krwayans.\nPour rezimen, CARE i dan en krwaze semen. I bezwen devlop son 'focus' dan serten direksyon ki pa neseserman nouvo.\nKi mannyer CARE in evolye avek sanzman ki’n arive?\nSi nou rapel byen ler CARE ti demare 18-an pase, sityasyon konsernan adiksyon dan pei ti konpletman diferan avek sa ki nou vwar ozordi. Premyerman, CARE ti petet premye lorganizasyon pour sonn alarm pour dir 'tyonbo en kou, sityasyon i konmans vin grav'. Me dan sa letan nou ti pe fer fas avek sirtou kanabis ek lalkol. Dimoun ti’n konmans aksepte sa koman en stil lavi, bann rezon pour swadizan relizyon ou spirityel, i a-la-mod,i cool etc.. E deza nou ti vwar pour dir sityasyon i serye akoz adiksyon ek kanabis pou anmenn en kantite problenm. Pa zis sa problenm depandans me osi problenm lasante, problenm prodiktivite, problenm laprantisaz e i afekte pei an zeneral.\nApre detrwa lannen nou ti santi, nou ti konnen pour dir eroin in konmans antre Sesel. Nou ti sonn laklos e popilasyon ti reazir e dir 'non i annan zis de ka'. Me nou dan nou travay, dan nou lekspertiz, nou ti santi pour dir si ou sorti lo pti pti ti pou grosi e pou vin pli grav. E en sel kou, dan lespas 3, 4, 5-an nou ti’n vwar pour dir eroin in anvai Sesel, in vin en problenm enorm.\nDan en sans CARE ti’n averti avan, me nasyonalman nou pa’n ekout ase byen e dezyenmman, nou vwar pour dir ler sa ‘sounami’ eroin in vini, nou pa’n pare, nou ti napa ase kapasite pour dil avek.\nAndotmo CARE in vwar li oblize pour sanz son 'tune'. Sa mesaz ‘kanabis pa bon pour nou’ pou vin en mesaz dezespere pour dir ‘ozordi eroin pou detri nou’.\nOzordi, avek bann lekspertiz ki CARE in gannyen o-kour bann lannen, nou kapab fer remarke ki nou annan de gro problenm ankor. Kokain in antre dan pei. Fer krwar ki demen nou ganny akse ek 'crack cocaine' ki en versyon pli bon marse, e nou zenn i ganny en latraksyon e gou pour sa. Nou pou dan problenm tre tre serye.\nI annan sa kategori drog ki nou apel 'designer drugs', ki ganny fabrike dan bann laboratwar anba later, ilegal e ki fasil, e pour reprodwir an mas sa bann pti pilil, ki ou apel li 'ecstacy' etc..e i ganny market fasilman.\nAn plis nou problenm ki nou pe lager avek toultan -- nou problenm lalkol -- pa pe amelyore. Okontrer i pe vin pli pir.\nAlors CARE i bezwen re-aranz li. Nou'n konmans en pti travay dan serten lekol primer vizavi konsonmasyon lalkol ek bann zanfan. Nou pe travay ansanm avek seksyon statistik, byento nou ava pare pour al avek lo nivo nasyonal e dir vwala bann keksoz, bann lenformasyon ki nou'n ranmase e ki lenpak sa i annan lo nou zanfan, lo nou pei. Ou vwar pour dir nou napa bokou swa: CARE napa bokou swa eksepte ki in kwense; se larealite pei, se dimoun ki pe fer bann swa ki zot pe fer.\nSwa pour al dan lalkol, swa pour al dan drog, bann konportman ki pa byen. E tousala i annan en lyen; sityasyon kriminalite pe ogmante dan pei, depi bann pti krim ziska bann gro krim pe ogmante, akoz? I annan en lyen direk avek sityasyon drog, lalkol dan pei; i lye avek lekonomi, i lye avek degradasyon dan sistenm valer, dan krwayans. Alors nou oblize fer sanzman, napa lot fason fer li.\nKi bann nide ki CARE pe al met devan oubyen esey met devan pour fer fas avek tou sa bann defi?\nDe-z-an pase nou ti fer en proze pour bann adolesan ki nou ti apel 'Care for Teens'. Nou ti pe travay avek en group adolesan ki personn pa ti kapab dil avek. Nou ti anvi fer de keksoz; donn zot en ledikasyon ki zot petet pe ganny difikilte gannyen dan sistenm formel Minister Ledikasyon.\nDonn zot bann zouti de baz pour zot kapab fonksyonnen dan sosyete. E dezyenmman, konmans fer en pti pe 'behaviour modification'. Ti tre, tre dir, nou'n fer li, nou'n fer sa proze pandan en an, nou'n pilot li, me sa ki enteresan se ki nou pa dan en pozisyon pour mezire si nou'n reisi anterm lefe ki nou'n fer lo sa bann manrmay. Akoz se sa bann manrmay menm ki pou prouve par la fason ki zot grandi e kontribye dan sosyete. Savedir i ankor boner pour dir la.\nMe sa ki enportan avek sa leksperyans ki nou'n fer e aprann, i tre kler pour dir zafer i telman serye ki ou bezwen konmans menm pli ba ankor. E la kot letan nou'n revize nou’n dir annou konmans dan primer. E la sa proze “Rainbow” in ne.\nProze “Rainbow”, ki nou pe pilot dan de lekol -- La Retraite ek Mont Fleuri primer -- i senp e i annan de bi prensipal: enn se rantre dan lekol e depiste, idantifye ki problenm ki pe konmans pete, ki pour fer pour adres sa bann problenm e entervenir. Enn bann lentervansyon prensipal dan tousala se problenm laprantisaz. Ki mannyer ou fer sa zanfan aprann pli byen. Si en problenm agresivite ki mannyer ou fer li vin kalm, si en problenm napa kapasite sosyalize, ki mannyer ou donn li sa bann 'social skills' etc..\nNou al dekouver pour dir i pa zis en sityasyon ki egziste dan zis enn de lekol, me ki en sityasyon nasyonal. Ozordi nou realize ki leson ki nou'n aprann sorti dan sa proze se ki, malgre nou fer sa kalite proze, sa kalite linisyativ, ou bezwen osi 'advocate'. Enn bann sityasyon ki sorti ladan ki nou pe sey 'advocate' se ki dan sistenm ledikasyon formel Sesel i bezwen annan bann alternativ. Nou bezwen en alternativ reformasyon, sa ki nou apel 'Reform schooling system'.\nLa erezman gouvernman ek bann partener pe esey relans en linisyativ. Sa i prouv enpe sa ki mon ti pe dir pli boner; i nepli letan pour zis donn lenformasyon. Sanzman i bezwen arive, ki mannyer ou pou anmenn sa sanzman i difisil, i 'challenging', me nou bezwen al dan sa direksyon.\nI annan enn de bann linisyativ ki CARE pe vin avek; parmi i sa laspe servi plis bann kordinater klib CARE.\nKi rol sa bann kordinater i zwe dan sa bann nouvo linisyativ?\nPremyerman lo nivo personnel zot menm zot. Nou pe al anbark lo en zefor pour fer sir ki tou bann kordinater klib CARE i ganny byen edike, i solid dan zot konprenezon lo vizyon e misyon CARE. Resaman nou'n reformil nou misyon ek vizyon. Nou'n re-verbaliz li, met li dan nouvo fraz, nouvo lekspresyon e i tre konpleks, tre angloban. I enportan premyerman ki zot menm zot (bann kordinater), zot ganny sa ledikasyon. I tre enportan ki bann kordinater klib CARE pa zis bann akter, me ki zot osi bann bon etidyen e bann bon edikater. Pour zot kapab fer zot travay pli byen, zot bezwen edik zot lekor zot menm.\nE nou, nou annan sa devwar pour ede donn zot sa ledikasyon. E ler zot in byen edike dan travay klib, dan travay lekol, avek zanfan, zot ava answit pas sa ledikasyon avek bann zanfan, avek bann paran e leres ansennyan. Me sak kordinater i enportan akoz selon son konprenezon ek son ledikasyon i annan en eleman kle pour li fer pase sa mesaz. Andotmo, ou bezwen sa domino pour aziste avek lot domino pour fer sa zwe konplet. Zot annan en rol tre kapital, tre enportan.\nDan sa laspe partenarya, ki CARE i espekte avek bann partener?\nNou bezwen fer lapel avek nou bann partener -- ledikasyon, lasante, devlopman kominoter e lezot ankor -- pour fer en travay kolektiv. Nou anvi ki nou bann partener i konpran nou vizyon global e sa se ki nou adres sa bann swadizan fleo sosyal pour fer Sesel pli an bonn sante.\nEnn bann premye defi ki nou annan se ki leres partener i osi war en plas pour li dan sa vizyon global. I anan bann rol spesifik pour sak partener zwe.\nEn lot laspe enportan se dyalog. Ler mon dir dyalog, mon pe dir kominikasyon konstan. Malgre serten zefor in ganny fer pour anmenn bann partener ansanm, nou ankor en pe feb. Nou ankor pe reste en pe alekar, petet CARE osi i tonm dan sa latrap, nou ankor tro teritoryal.\nDan detrwa mo ki CARE i bezwen pour li kontiny sa larout?\nCARE i bezwen plis leker. O pwen-d-vi visión, nou kler lo la. O pwen-d-vi panse, nou kler lo la. Me kot nou vreman bezwen bokou plis lenerzi, bokou plis zefor, ler mon dir leker se o nivo kouraz, o nivo lenerzi fizik, o nivo kapasite travay, o nivo soutenir nou vizyon. Nou kler dan nou latet ki problenm. Ki mannyer nou devret adres problem? Ki solisyon nou bezwen? Napa difikilte lo la. Problenm se ki mannyer ou kapab soutenir sa pour fer li vin realite, lannen apre lannen, apre lannen. Vwala akoz mwan mon dir CARE i bezwen plis leker. E i tre tre difisil akoz devan serten sityasyon i tro fasil pour nou perdi lespwar, pour nou dekouraze. Alors, 'who cares for the carers?' I bezwen en pli gro leker, en leker pli for.


Minister pou pli sever avek paran ki pa anvoy zanfan lekol\nSe Minis pour Ledikasyon Macsuzy Mondon ki ti dir sa ler i ti pe reponn kestyon demande par manm elekte pour distrik Au Cap Murielle Marie pandan sesyon Lasanble Nasyonal yer.\nOnorab Marie ti demande ki plan Minister Ledikasyon pour adres sityasyon kot bann zanfan pe kit lekol dan bann staz S1 a S4.\nMinis Mondon ti dir ki mazorite zanfan ki kit lekol avan ler i plis lo nivo S3 avek S4. I ti fer resorti ki tou zanfan i oblize al lekol ziska S4.\n«Anba seksyon 65 Education Act en paran ki pa anvoy son zanfan lekol ki tonm dan bann peryod ki apel obligatwar, i komet en lofans e i kapab ganny pourswiv e kondannen», minis ti dir.\nI ti azoute ki dan konteks reform dan ledikasyon i osi annan serten mezir ki pe deza ganny pran pour fer fas avek sa sityasyon e tousala pou ganny konsolide alavenir.\n«Nou annan en sistenm pastoral an plas ki fer provizyon pour lekol rod bann etidyan ki absante avek lasistans lezot partner tel ki servis sosyal ek lapolis osi byen ki ladministrasyon distrik pour nou kapab etablir rezon akoz en zanfan in aret al lekol», minis ti azoute.\nE baze lo rezon ki’n ganny etablir, minister i adopte lapros ki pli apropriye pour kapab esey fer sa etidyan retourn lekol, i ti eksplike.\nMinis Mondon ti azoute ki lannen pase «nou’n entrodwir progranm Technical Vocational Education and Training (TVET) dan S4 pour bann etidyan ki annan difikilte laprantisaz oubyen ki pa montre lentere pour swiv en progranm akademik.»\nI ti dir ki sa progranm in osi ganny entrodwir dan S5 e ki lobzektif sa progranm se pour esey devlop sa bann etidyan dan bann laspe teknik e prepar zot pour rantre lo progranm apprenticeship dan bann lenstitisyon pos segonder.\n«Sa progranm i redonn bann etidyan ki mwen doue akademikman en sans pour zot kontinyen zot letid dan pos segonder e ogmant zot loportinite pour ganny en lanplwa.»\nMinis Mondon ti osi azoute ki parmi bann rezon ki fer en zanfan kit lekol pli boner i lansentman anba laz.\n«Nou annan en teenage pregnancy policy ki permet zot pour retournen pour vin kontiny zot letid, si byensir zot annan sipor pour kapab okip zot zanfan,» i ti dir, e azoute ki i annan serten etidyan ki prefere al travay.\nParmi bann lezot rezon pour en zanfan kit lekol boner i lenfliyans drog, move konportman kot lekol e i osi annan paran ki demann ledikasyon permisyon pour retir zot zanfan lekol akoz zot pa pe benefisye, minis ti azoute.\n«Sa bann paran i demande pour zot zanfan al komans aprann en metye ki a permet zot devlop zot skil teknik.»\nMinis Mondon ti fer resorti ki i annan de ka ki menm si zot esey fer serten zanfan retournen zot pa reisi e ni menm paran pa kapab ede.\nI ti dir ki dapre statistik 2009 ziska 2011, en total 162 zanfan in kit lekol avan ler.\nMinis ti azoute ki dan lepase minister in enpe pli toleran avek sa sityasyon me la zot pe al pli serye avek paran.\nI ti fer resorti ki pandan sa dernyen trwa-z-an in annan plis drop-out dan lekol Pointe Larue kot 39 zanfan in kit lekol avan ler, swivi par lekol Anse Royale avek 27.


Mesaz Minis pour Lanplwa alokazyon Lafet Travayer-‘Bon mantalite ek gou pour travay i lakle prodiktivite’\n“I responsabilite tou dimoun pour rod en travay. Nou bezwen derasin sa kiltir depandans e enkilke dan nou bann dimoun sa kiltir kontan travay. Se selman kan nou travay ki nou kapab prodwir e an retour vin endepandan e annan dignite,” Minis Dugasse in dir dan son mesaz alokazyon Lafet Travayer le 1 Me.\nTenm refleksyon ki ganny swazir pour sa lazournen se «promouvwar prodiktivite e responsabilite pour travay e dan travay» e Minis Dugasse in fer remarke ki sa tenm i san dout anliny avek tenm nasyonal pour sa lannen ki «Nou zanfan, nou trezor, nou lavenir».\n“Department Lanplwa, bann lorganizasyon travayer e anplwayer i kwar ki sel fason ki nou kapab asire ki nou zanfan i vreman vin nou trezor e nou lavenir se ler nou bann travayer i pran zot responsabilite e ogmant zot prodiksyon,” minis i dir dan son mesaz.\n“Kan travayer i prodwir plis i pe kontribye pour anmenn plis prosperite ekonomik pour li, son fanmiy e son pei. Si nou promot en kiltir prodwir plis parmi nou bann travayer e enkilke dan zot lespri lenportans responsabilite e prodwir plis, nou a pe fer nou kontribisyon ver realisasyon sa tenm nou zanfan, nou trezor e nou lavenir,” minis i azoute dan son mesaz.\nDan son mesaz Minis Dugasse in osi koz lo responsabilite dan travay. “Nou bezwen annan bann bon latitid ki neseser pour fer nou pei al pli devan e ki enportan pour plis prodiktivite e devlopman. Responsabilite dan travay i vedir travay dir, annan lanmour pour travay, vin travay aler, annan tolerans ek respe pour anplwayer, nou koleg travayer e dimoun ki depan lo nou servis.”\nMinis i dir ki tenm lazournen travayer sa lannen i donn nou loportinite pour nou reflesir e realize ki selman par plis zefor e logmantasyon dan nou prodiktivite endividyel ki pou fer nou e nou pei Seychelles prospere e devlope, pour nou lavenir e lavenir nou zanfan; ki selman kan tou travayer i realize ki i annan en responsabilite e devwar pour li rode e pran en travay e fer son kontribisyon konte ki prodiksyon ek larises nasyonal pou ogmante; ki selman bann latitid pozitiv e egzanpler dan travay ki asir prodiksyon dan en fason efikas e profitab.\nMinis in remersye e felisit tou travayer pour kontribisyon ki zot pe fer dan devlopman ekonomik e sosyal nou pei.\n“Sikse ki nou pei in fer i an rezilta travay e zefor tou travayer dan pei,” mesaz minis i dir.


Rezidans pour bann dimoun aze-Lasanble i demann en revizyon dan kriter pour admisyon\nLoter sa mosyon, manm elekte pour Beau Vallon Mirena Souris, i dir ki sa i ava fer sir ki napa labi dan sa sistenm.\nMadanm Souris ti fer resorti dan son prezantasyon lo sa mosyon ki i malere pour vwar ki ozordi en bon poursantaz rezidan ki ganny admet dan sa bann rezidans pa ni zwenn bann kriter e an rezilta serten bann dimoun aze ki vreman bezwen antre dan enn sa bann rezidans pa ganny plas e sa i en labi.\nMadanm Souris ti fer resorti ki i annan menm bann ka kot serten sa bann dimoun ki dan rezidans i annan zot prop propriyete me zot in ganny tire dan zot lakour e met dan rezidans par bann manm zot fanmir ki evantyelman in fini pran kontrol lo sa bann propriyete e les sa bann dimoun dan rezidans anba responsabilite gouvernman ek kominote e i tre rar ki ou vwar zot pase pour vin vwar sa bann vye paran.\nMadanm Souris in propoze ki en management board i ganny etabli avek bann profesyonnel kalifye e spesyalize dan swen bann dimoun aze ki a ganny gide par sa polisi avek bi pour redwir labi dan sistenm.\nMadanm Souris ti fer remarke ki ozordi plis ki zanmen avek sa ogmantasyon e demann pour en plas dan bann rezidans par bann dimoun aze, en revizyon dan polisi ek kriter admisyon i a fer ki keksoz a vin pli transparan dan en fason ki zis bann ki vreman merite ki a ganny sa loportinite pour ganny admet dan en rezidans rezyonnal.\nFodre dir ki ozordi dan Sesel i annan 10 rezidans dan distrik lo Mahé, Praslin, La Digue enkli enn rezyonnal baze North East Point.\nMadanm Souris ti osi port a latansyon lasanble ki statistik i montre ki ansemoman i annan 131 dimoun dan sa bann rezidans.\nMe parkont dan rezidans rezyonnal i annan dimoun depi laz 21-an ziska 103-an. Parmi i annan 29 dimoun ki anba 63-an e Madanm Souris ti fer resorti ki laplipar ki tonm anba 63-an pa pe resevwar okenn benefis ouswa lasistans malgre zot pe ganny tou zot neseser.\nMadanm Souris ti admet kantmenm ki avek devlopman, natir travay, responsabilite e fasilite lozman sa pa permet serten fanmir ki ti a voudre ki zot vye paran i reste avek zot fer li e akoz ki rezidans i plen e menn parfwa sa bann granmoun pa zwenn kriter i fer ki zot napa en landrwa pour met zot vye paran.\nAvek bi pour soulaz sa tel group fanmir ki tonm dan sa kategori, Madanm Souris in propoze ki gouverman i met a dispozisyon later e sekter prive i a envestir dan bann sant tel parey rezidans rezyonnal kot zot a kapab osi ofer tou servis menn sa ki nou appel «respite care».\n«Bann sant parey ava donn en opsyon pour soulaz sa bann tel demann,» Madanm Souris ti dir.


Kisisa Banke Kreol\nLenstiti Kreol an kolaborasyon avek Lakademi Touris Sesel, ti organiz en banke kreol ki ti form par ban aktivite pour konmemor Lazournen Enternasyonal Lalang Maternel sa lannen ki ti Dimans le 21 Fevriye.\nSa banke kreol ti annan pour bi reviv en laspe nou kiltir kreol Seselwa ki’n plizoumwen disparet.\nKisisa en banke Kreol?\nLenstiti Kreol i eksplike: Banke kreol i annan premye pla, dezyenm pla, trwazyenm pla swivi par deser. I en repa tradisyonnel ki bann fanmiy Seselwa ti servi dan lepase sirtou dan bann lokazyon formel. I ti sirtou bann fanmiy ki ti sosyalman tre eleve ki ti fer banke, ler zot ti annan konpannyen odganm pour dinen.\nMe sa tradisyon ti deroul enpe partou dan tou kous sosyete, sirtou pour bann lokazyon parey maryaz, kot en dinen servi ti elev nivo resepsyon.\nSa tradisyon in plizoumwen perdi menm si tou bann pla tradisyonnel ki ti servi dan banke i ankor egziste.\nPremye pla en banke i souvan en pwaon mayonnez ouswa en lasoup pwason.\nDezyenm pla i konpri roti ek dipen, servi avek en salad leti, tomat oubyen lezot legim ki annan.\nTrwazyenm pla, ki pla prensipal, i souvan en kari ouswa en ladob (ki konmela nou apel styou) akonpannyen par diri blan ek en salad kokonm kiltir (en gro kokonm lokal ki enpe zonn zonn e ki bezwen plise pour servi. I anvoy en bon loder).\nDeser i souvan konpri ladob, ouswa lezot deser kreol tel ki gato kreol ek konfitir papay tournen, fondan patat, eksetera.\nEn banke pour en dinen an fanmiy i servi lo en latab long. Dan ka maryaz oubyen bann rasanbleman enpe pli gran, latab i azoute tou longer e fini dan en laform L.


Festival Kreol: Laserenad - SCAA, Moris gannyan pour meyer flot -Archive -Seychelles Nation\nArchive -Festival Kreol\nFestival Kreol: Laserenad - SCAA, Moris gannyan pour meyer flot |30 October 2017\nLaserenad, enn bann levennman pli popiler dan Festival Kreol, ti fer son retour Sanmdi apremidi koman ‘Laserenad Enternasyonal’.\nSa sanzman dan tit i akoz komite lorganizasyon Festival Kreol ti deside pour sa lannen enkorpor Karnaval Enternasyonal ansanm ek sa laserenad.\nEn lafoul dimoun ti alinyen dan lavil Victoria sa Sanmdi apremidi byen so pour obzerv sa defile miltikolor ki ti enkli partisipasyon bann lorganizasyon ek groupman lokal ensi ki etranze.\nPrezan pour sa lokazyon ti Vis-Prezidan Vincent Meriton, plizyer minis, bann o-zofisye governman ek lezot envite distenge.\nMinis pour Lazenes, Spor ek Kiltir, Mitcy Larue, pa ti paret prezan me sa mister ti ganny rezourd kan premye flot ti ariv devan seksyon kot envite ti pe asize.\nAnefe se Minis Larue ek son delegasyon ki ti diriz laserenad ansanm avek departman kiltir kot tou zot bann partisipan, ki ti enkli latroup nasyonal ek lekol ladans, ti konmans egey lafoul avek zot tenm ‘Lakey Seselwa, nou tradisyon ek nou bann valer’.\nTi annan antou 30 flot ki ti partisip dan laserenad e zot tou zot ti ganny sakenn 2 minit pour egzibit zot flot pour bann manm ziri kapab ziz meyer flot.\nDapre Joel Rose, ki ti sef ziri, tou bann partisipan ti lib pour swazir zot prop tenm e alors ziri ti pe obzerv mannyer zot enterpret sa bann tenm dan striktir zot flot, dan zot koreografi, ensideswit.\nI bon pour note ki departman kiltir pa ti pe ganny zize vi ki zot pa ti form par sa konpetisyon.\nSe lazans laviasyon sivil Sesel (SCAA) ki ti venker kategori meyer flot lokal avek zot tenm ‘Bib sega’ ki ti ganny tre byen apresye par bann envite ek lafoul.\nSa bann travayer SCAA ti’n degiz konman bann bib sega, ki en zensek ki form par nou ekosistem inik. Zot tenm bib sega ti osi depikte konman nou Seselwa nou pa kontan reste trankil e toultan pe bouze.\nDezyenm pri dan sa kategori ti al pour groupman Laxmi Trading, Shreeji Group e Gopi Veg Shop tandis ki trwazyenm pri ti al pour bann trwazyenm-az avek zot tenm maryaz tradisyonnel.\nAn sa ki konsern kategori pour meyer flot sorti aletranze Moris ti sorti konman gran gannyan avek zot danser ek mizisyen ki ti pe demontre tradisyon ek modernite dan zot koreografi ek labiyman.\nCouler Reunion sorti kot nou zil ser Larenyon ti termin dan dezyenm pozisyon e Notting Hill, ki abitye partisip dan bann karnaval oparavan, ti retourn se zot avek trwazyenm pri.\nZiri ti osi rekonpans bann flot ki ti fer en zefor spesyal e sa pri ti al pour lekol Belonie segonder ek lekol Baie Lazare primer.\nDan en entervyou avan ki laserenad ti konmanse Galen Bresson, sef egzekitif lazans responsab pour lendistri kreatif ek levennman nasyonal (CINEA), ti dir ki fodre nou met plis lanfaz lo promosyon nou kiltir espesyalman Festival Kreol.\n« Mon krwar in ler pour ki tou Seselwa i met en zefor pour fer nou Festival Kreol vin festival pli enportan, pa zis pour Sesel me osi ki i vin ikonik e reprezant lemonn Kreol. »\nLo son par Minis Larue in dir ki i akey partisipasyon tou lorganizasyon ki’n partisip dan Laserenad Enternasyonal me ki i osi dezapwente ki serten lazans gouvernman pa’n deside partisipe.\nI ti azoute ki sa i petet akoz kontrent letan vi ki komite Festival Kreol ti konmans organiz tou keksoz apepre 3 mwan pase.\n« Lannen prosen definitivman nou pou konmans preparasyon pli boner dan Zanvye pour fer sir ki laserenad i de fwa pli meyer ki sa enn,» Minis Larue ti dir avek zournal Seychelles NATION.\nTemporary financial relief package |06.07.2022\nVisitor numbers continue to surpass expectations |06.07.2022\n6th Annual Conference on Special Needs and Disability Compliance in Basic and Higher Education in South Africa from June 23 – 24, 2022 |06.07.2022\nCoopération France-Seychelles : Visite de courtoisie chez le Président Ramkalawan |06.07.2022\nTemporary financial relief measures for low income earners |06.07.2022\nDan Lasanble Nasyonal |06.07.2022\nKominike lapolis |06.07.2022\nTRNUC schedules amnesty hearing |06.07.2022\nNational Assembly |06.07.2022\nInternational School Seychelles |06.07.2022


“Konfye sa bann keksoz avek bann zonm fidel”—2 Timote 2:2 | Letid\nLIR AN Acholi Aukan Baoule Batak (Karo) Batak (Simalungun) Batak (Toba) Biak Bislama Cakchiquel (Western) Cambodian Chin (Hakha) Chokwe Chol Chopi Chuabo Drehu English French Garifuna Greenlandic Hmong (White) Iban Italian Javanese Karen (S'gaw) Kazakh Kikongo Kimbundu Kisi Kreol Seselwa Krio Laotian Lhukonzo Lomwe Macua Maltese Mam Mapudungun Mauritian Creole Mazatec (Huautla) Mixe (North Central) Mizo Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ngabere Ngangela Nias Niuean Nyaneka Nyungwe Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Macedonia) Romany (Macedonia) Cyrillic Romany (Southern Greece) Runyankore Saramaccan Sena Spanish Sunda Tahitian Tlapanec Tojolabal Totonac Tshwa Tzeltal Uighur (Cyrillic) Umbundu Urdu Wallisian Wayuunaiki\n“Konfye sa bann keksoz avek bann zonm fidel pour ki zot osi zot ava byen kalifye pour ansenny lezot.”—2 TIMOTE 2:2, not.\nKi Lerwa David ti fer ler i ti aprann ki son garson ki ti pou konstri tanp Bondye?\nAkoz bann ki pli aze i devret ed bann ki pli zenn pour desarz plis responsabilite?\nKi mannyer bann ki pli zenn i kapab demontre en bon latitid anmezir ki zot fer travay ki bann frer pli aze ti fer?\n1, 2. Ki bokou dimoun i santi konsernan travay ki zot fer?\nBOKOU dimoun i santi ki lenportans en dimoun i depan lo travay ki sa dimoun i fer. Dan serten kiltir, ler ou zwenn en dimoun, i pa drol pour demann li: “Ki travay ou fer?”\n2 Labib i koz lo travay ki dimoun ti fer. Par egzanp, i koz lo “Matye ki ti en kolekter taks,” “Simon, en travayer lapo” e “Lik, sa dokter ki nou kontan.” (Matye 10:3; Akt 10:6; Kolosyen 4:14) Par ler, Labib i osi fer resorti bann responsabilite ki dimoun ti annan dan servis Zeova. I ti annan Lerwa David, profet Eliya e zapot Pol. Sa bann zonm ti pran bann responsabilite ki Zeova ti donn zot o serye. Pareyman, nou osi nou devret pran nenport ki responsabilite ki nou annan dan servis Zeova o serye.\n3. Akoz bann ki pli aze i bezwen form bann ki pli zenn? (Vwar portre o konmansman sa lartik.)\n3 Nou kontan servi Zeova e nou responsabilite i annan en gran valer pour nou. Bokou parmi nou i sitan kontan nou travay pour Zeova ki nou ti a kontan kontinyen fer li pli lontan posib. Me malerezman, ler dimoun i vin pli aze, zot pa kapab fer sa ki zot ti abitye fer ler zot ti pli zenn. (Eklezyast 1:4) Sa sityasyon in kree serten defi pour pep Bondye. Ozordi, sa travay predikasyon i kontinyen ogmante e lorganizasyon Zeova pe servi teknolozi modern pour anons sa bon nouvel avek otan dimoun posib. Me parfwa bann frer ek ser aze i kapab vwar li difisil pour aprann bann nouvo fason fer keksoz. (Lik 5:39) An plis, i normal ki lafors ek lenerzi en dimoun i diminyen anmezir ki i antre dan laz. (Proverb 20:29) Alor, i fer sans ki bann ki pli aze i form bann zenn pour desarz plis responsabilite dan lorganizasyon Zeova.—Lir Psonm 71:18.\n4. Akoz serten frer i vwar li difisil pour konfye en pe zot responsabilite avek lezot? (Vwar bwat “ Akoz i kapab difisil pour nou konfye serten responsabilite avek lezot?”)\n4 Par ler bann ki annan lotorite i vwar li difisil pour konfye serten travay oubyen responsabilite avek bann ki pli zenn. Serten frer i kapab sagren ler zot mazinen ki zot pe al perdi en responsabilite ki zot vreman kontan. Zot kapab tris pour aret sa travay spesyal ki zot kontan fer oubyen zot enkyet ki si zot pa pe diriz travay, sa travay pa pou ganny byen fer. Petet zot kapab santi ki zot napa ase letan pour form lezot. Pareyman, bann zenn i bezwen annan pasyans ler zot pa ganny plis responsabilite.\n5 Alor, akoz i enportan ki bann ki pli aze i ed bann ki pli zenn pour desarz plis responsabilite? Ki mannyer zot kapab fer sa? (2 Timote 2:2) Akoz bann ki pli zenn i bezwen annan en bon latitid pour ki zot kapab aprann ler zot travay avek bann ki pli aze e ki annan plis leksperyans ki zot? Pour konmanse, annou vwar ki mannyer Lerwa David ti form son garson pour fer en travay enportan.\nDAVID TI PREPAR SALOMON\n6. Ki David ti oule fer? Ki Zeova ti dir li?\n6 Pour plizyer lannen, David ti ganny persekite e sa ti fer ki i pa ti kapab reste dan menm landrwa. Me ler i ti vin lerwa, i ti reste dan en lakaz konfortab. Alor i ti dir Natann: “Mwan mon pe reste dan en lakaz an bwa sed, me Kof Lalyans [Zeova] i dan en latant.” David ti vreman anvi konstri en zoli tanp pour Zeova. Natann ti dir David: “Fer tou sa ki ou leker i dir ou akoz Bondye i ava avek ou.” Me pa sa ki Zeova ti anvi. I ti demann Natann pour al dir David: “Pa ou ki pou konstri en lakaz pour mwan reste.” Menm si Zeova ti promet David ki I ti pou touzour avek li, David ti ganny dir ki enn parmi son bann garson ki ti pou konstri tanp. Ki mannyer David ti reazir?—1 Kronik 17:1-4, 8, 11, 12; 29:1.\n7. Ki mannyer David ti reazir ler Zeova ti dir ki se Salomon ki pou konstri tanp?\n7 David ti vreman anvi konstri en tanp pour Zeova, alor petet i ti vreman dezapwente. Me i ti totalman siport sa proze ki Salomon, son garson, ti pou ansarz. David ti ede pour organiz bann travayer e i ti donn fer, kwiv, larzan, lor ek dibwa pour konstri tanp. I pa ti fatig li avek lekel ki ti pou ganny felisite pour konstri sa tanp, sa tanp ki pli tar ti pou ganny apele tanp Salomon. O kontrer, i ti ankouraz Salomon e dir li: “Alor, mon garson, [Zeova] ava avek ou, pour ki ou reisir e ou ava konstri en tanp pour [Zeova], ou Bondye, parey in dir lo ou size.”—1 Kronik 22:11, 14-16.\n8. Akoz David ti’n kapab panse ki Salomon pa ti kalifye pour konstri tanp? Me ki David ti fer?\n8 Lir 1 Kronik 22:5. Petet, David ti santi ki Salomon pa ti ankor pare pour diriz en proze sitan enportan koumsa. Sa tanp ti bezwen enn ki ti pou “renonmen pour son labote ekstraordiner” e Salomon ti “zenn e san leksperyans.” Me David ti konnen ki Zeova ti pou ed Salomon pour fer sa travay spesyal. Alor, David ti fer tou sa ki i ti kapab pour ede fer en bon preparasyon pour sa proze enorm.\nKONTAN POUR FORM LEZOT\nNou kontan vwar bann zenn pe desarz plis responsabilite (Vwar paragraf 9)\n9. Akoz bann frer ki pli aze pa devret dekouraze ler zot donn lezot serten responsabilite? Donn en legzanp.\n9 Bann frer pli aze pa devret dekouraze ler zot bezwen donn serten responsabilite bann frer ki pli zenn. Nou tou nou realize ki se travay Zeova ki pli enportan. Alor bann zenn onm i bezwen ganny formen pour desarz plis responsabilite pour ki sa travay i ganny fer. Zis mazin sa. Ler ou ti ankor en manrmay, i tre probab ki ou ti gete ki mannyer ou papa ti dray son loto. Ler ou ti vin en pe pli gran, i ti eksplik ou ki i pe fer. Avek letan, ou osi ou ti ganny ou laysenns e ou ti konmans dray loto. Menm ler ou ti’n ganny ou laysenns, ou papa ti ankor donn ou konsey lo konman pour dray. Par ler zot ti dray sakenn son tour. Me ler ou papa ti vin pli vye, ou ki ti dray preski toultan. Eski ou papa ti ankoler? Non, probableman, i ti byen kontan ki ou ti pe anmenn li partou. Pareyman, bann frer pli aze i kontan ler zot vwar bann frer ki zot in formen pran responsabilite dan lorganizasyon Zeova.\n10. Ki Moiz ti dir konsernan ganny loner ek lotorite?\n10 Nou bezwen fer atansyon ki nou pa zalou responsabilite lezot. Nou kapab tir en leson lo reaksyon Moiz ler serten Izraelit ti konmans profetize. (Lir Nonm 11:24-29.) Zozye ti anvi anpes zot, me Moiz ti dir: “Eski ou zalou dan mon plas? Mon ti ava kontan ki [Zeova] i met son Lespri lo pep Izrael antye, konmsa tou dimoun ti ava profetize.” Moiz ti konnen ki se Zeova ki ti pe diriz travay. Alor, olye rod loner pour li menm, Moiz ti anvi ki tou serviter Zeova i ganny bann responsabilite. Me nou, eski nou kontan ler lezot i ganny bann responsabilite dan servis Zeova?\n11. Ki en frer ti dir konsernan donn responsabilite avek lezot?\n11 I annan en kantite frer ki’n travay dir dan servis Zeova pour plizyer dizenn lannen e ki’n form bann zenn onm pour aksepte plis responsabilite. Par egzanp, annou vwar legzanp en frer ki apel Peter. Pandan son 74 an dan servis a plen tan, i’n travay pour 35 an kot en biro brans Lerop. Pour en bon pe letan, i ti sirveyan Departman pour Servis. Apre, sa responsabilite ti ganny donnen avek Paul, en frer pli zenn ki Peter ti’n formen. Eski Peter ti mekontan akoz sa sanzman? Non. I ti dir: “Mon vreman kontan ki i annan bann frer ki’n ganny formen pour ganny bann pli gran responsabilite e ki pe byen fer dan sa travay.”\nKONSEY BANN KI PLI AZE I ANNAN VALER\n12. Ki nou kapab aprann avek legzanp Reabam?\n12 Ler Reabam, garson Salomon ti vin lerwa, i ti demann konsey avek bann aze lo ki mannyer pour desarz son nouvo responsabilite. Me apre i ti rezet zot konsey! I ti plito swiv konsey bann zenn onm ki i ti’n grandi avek. Sa ti anmenn bokou problenm. (2 Kronik 10:6-11, 19) Ki nou kapab aprann? I saz pour demann konsey avek bann ki pli aze e ki annan plis leksperyans ki nou. Bann ki pli zenn pa devret santi zot anba presyon pour fer keksoz egzakteman parey zot ti ganny fer dan lepase. Me zot devret annan respe pour konsey bann aze e pa vitman krwar ki zot fason fer keksoz pa pou marse.\n13. Ki mannyer bann ki pli zenn i kapab travay ansanm avek bann ki pli aze?\n13 Par ler bann ki pli zenn i kapab ganny sa responsabilite pour siperviz travay bann frer ki pli aze e eksperyanse ki zot. I ti pou saz ki zot aprann avek sa bann frer ki pli aze. Dan sa legzanp ki nou’n koz lo la pli boner, apre ki Paul ti ranplas Peter konman sirveyan en departman dan Betel, i ti dir, “Mon ti fer letan pour demann Peter konsey e mon ti ankouraz lezot pour fer parey.”\nPol ti pran letan pour ansenny Timote e Timote ti aprann byen\n14. Ki nou aprann avek lafason ki Timote ek zapot Pol ti travay ansanm?\n14 Timote ti bokou pli zenn ki Pol, kantmenm sa zot ti’n travay ansanm pour plizyer lannen. (Lir Filipyen 2:20-22.) Pol ti dir bann Korentyen: “Mon pe anvoy Timote kot zot, parski i mon garson ki mon kontan e ki fidel dan Senyer. I pou rapel zot mon bann metod an rapor avek Kris Zezi, zis parey mon pe ansennyen partou dan bann kongregasyon.” (1 Korentyen 4:17) Pa sa i montre nou klerman ki Pol ek Timote ti travay byen ansanm e siport kanmarad! Pol ti pran letan pour ansenny Timote son “metod an rapor avek Kris Zezi” e Timote ti aprann byen. Pol ti kontan Timote e i ti konnen ki i ti pou pran byen swen avek bann frer ek ser Korent. Bann ansyen i kapab imit zapot Pol anmezir ki zot form lezot frer pour desarz bann responsabilite dan kongregasyon.\nNOU TOU NOU ANNAN EN ROL ENPORTAN\n15. Ki mannyer Romen 12:3-5 i ed nou fer fas avek bann sanzman?\n15 Nou pe viv dan en lepok vreman eksitan. Parti lorganizasyon Zeova ki lo later pe grandi dan plizyer fason. Sa i vedir ki keksoz pou kontinyen sanze. Serten sa bann sanzman i tous nou personnelman e i pa touzour fasil pour adapte avek sa bann sanzman. Me kwa ki pou ed nou? Nou bezwen annan limilite e konsantre lo sa ki byen pour sa travay Rwayonm, olye lo sa ki nou nou oule. Ler nou fer sa, nou tou nou reste ini. Pol ti ekri bann Kretyen Ronm: “Mon dir zot tou ki la pour pa annan en tro gran lopinyon lo zot prop lekor, me pour annan en lopinyon rezonnab lo zot prop lekor.” Apre i ti eksplike ki zis parey sak parti nou lekor i annan diferan fonksyon, sak manm kongregasyon i annan diferan rol.—Romen 12:3-5.\nTou dimoun dan pep Zeova i anvi siport sa Rwayonm e fer tou sa ki zot ganny demande pour fer\n16. Ki sak Kretyen i kapab fer pour gard lape ek linite dan lorganizasyon Zeova?\n16 Tou dimoun dan pep Zeova i anvi siport sa Rwayonm e fer tou sa ki zot ganny demande pour fer. Bann frer pli aze i kapab form bann pli zenn. Bann zenn frer i kapab pran plis responsabilite dan en fason rezonnab e avek respe. Bann frer marye i kontan ler zot madanm i siport zot ler sirkonstans i sanze. Sa bann madanm i kapab imit Prisil ki ti fidelman servi avek son msye Akila.—Akt 18:2.\n17. Ki travay Zezi ti form son bann disip pour fer?\n17 Zezi ti donn pli bon legzanp an sa ki konsern volonterman form lezot. Zezi ti konn tre byen ki lezot ti pou bezwen kontiny sa travay. I ti realize ki son bann disip ti enparfe. Me i ti annan konfyans ki zot ti pou anons sa bon nouvel dan en pli gran lanpler ki li. (Zan 14:12) I ti form zot byen e zot ti reisi pres dan tou pei ki zot ti kapab ale.—Kolosyen 1:23.\n18. Ki travay nou pou annan dan lavenir? Ki travay nou annan la konmela?\n18 Apre lanmor Zezi, Zeova ti resisit li e donn li ankor plis travay pour fer. I ti osi donn li lotorite “par lao tou gouvernman, lotorite, pouvwar, dominasyon.” (Efezyen 1:19-21) Menm si nou mor fidelman avan Armagedon, nou pou viv ankor e nou pou annan bokou travay satisfezan pour fer dan sa nouvo lemonn. La konmela, nou tou nou annan en travay ekstraordiner pour fer e sa i anons sa bon nouvel e fer bann dimoun vin bann disip Zezi. Alor ki swa nou zenn oubyen aze, ki sakenn i “annan bokou keksoz pour fer dan travay Senyer.”—1 Korentyen 15:58.\nAKOZ I KAPAB DIFISIL POUR NOU KONFYE SERTEN RESPONSABILITE AVEK LEZOT?\nNou kapab enkyet ki nou pa pou ganny felisite pour sa travay.\nMe tou loner i devret al pour Zeova.—Psonm 115:1.\nNou pa oule aret fer en travay ki nou kontan.\nMe form lezot i en travay ki anmenn lazwa.—Akt 20:35.\nNou krwar ki sa travay pa pou ganny fer osi byen.\nMe Bondye in ed nou fer sa travay, i pou osi ed lezot pour fer li.—Psonm 37:5.\nNou pa oule perdi kontrol lo lafason ki sa travay i ganny fer.\nMe se Zeova ki kontrol tou keksoz.—Izai 45:6, 7.\nNou panse ki nou napa ase letan pour form lezot.\nMe form lezot la konmela pou fer nou ganny letan pli tar.—Efezyen 5:15, 16.\nKonfye serten travay oubyen responsabilite: Sa i vedir form lezot pour ki zot kapab desarz en responsabilite oubyen fer en travay ki nou nou annan. Menm si en dimoun i ganny konfye en responsabilite ki nou ti annan, nou devret touzour siport li. Nou oule ki i arive desarz sa responsabilite menm pli byen ki nou\nDesarz plis responsabilite: Sa i vedir aksepte pour fer plis travay oubyen annan plis responsabilite e fer li pli byen posib. I enplik aksepte pour ganny formen e ede, par bann ki ti fer sa travay avan nou


KI LABIB I DIR LO «KONPLENT»\nPhilippians 2:14, «Fer tou keksoz san okenn konplent, ni diskisyon. Koumsa, zot ava inosan, san repros, bann zanfan Bondye san defo parmi dimoun malonnet e move ki dan sa monn.»\nDepi okomansman pep Israel ti en pep ki ti napa remersiman dan zot leker menm si Bondye in fer bokou pour zot. Zot pa ti zanmen satisfe ni montre lapresiasyon sa ki zot ti annan e zot ti konplent bokou.\nBondye i dir dan son Parol i pou donn nou tou sa ki nou bezwen. Parfwa nou sitiasyon ouswa nou sirkonstans i kapab fer ou annan serten mekontantman, e an rezilta sa nou konplent. Ler nou vwar promes Bondye tarde, nou konplent kont Bondye e finalman nou komans aret kwar dan bann promes Bondye\nMoise ti dir Aaron dan Exodus 16:8, “Senyer pou donn zot lavyann pour manze tanto, e demen bomaten i pou donn zot dipen, akoz in antann zot konplent kont li. Pa kont nou ki zot pe konplent e mirmire me kont Senyer.” Ler nou konplent kont Bondye nou pe montre ki nou napa gratitid anver Bondye.\nDan Nouvo Testaman, Labib i averti Kretyen lo danze konplent, I Corinthians 10:10, “Pa plennyen parey serten parmi zot ti fer e zot ti ganny eksterminen.” Labib i endike ki konplent i ouver laport destriksyon lo nou lavi. Konplent i kapab anmenn malediksyon ek destriksyon parey ti arive avek bann Israelit.\nNumbers 14:26-29, “SENYER ti dir Moise ek Aaron: Pour konbyen letan ankor mon pou siport konplent sa move kominote? Mon’n antann bann Izraelit pe proteste kont mwan. Dir zot “Mwan SENYER ki deklare: «Osi vre ki mon vivan, mon pou tret zot parey mon antann zot dir Zot ki’n ganny resanse, ki aze depi laz 20an an montan, zot ki’n konplent kont mwan, zot kadav pou tonbe partou dan dezer.»\nBann Israelit ti anmenn destriksyon lo zot par pa apresye sa ki Bondye in fer, e zot ti dir plito zot mor dan dezer ki zot al Kanaan pour zot al ganny masakre. Ler nou konpar nou avek pep Israel, nou osi nou azir parey. Olye montre lapresiasyon nou konplent. Nou malad, Bondye i geri nou. Nou annan mankman, Bondye i fer provizyon. Me apre nou oubliye ki Bondye in fer.\nI annan dimoun ki pa kwar dan Zezi ni menm annan konfyans dan Bondye Kreater. Par kont i annan dimoun ki annan lafwa dan Zezi e ranpli avek gratitid e remersiman. Sa bann dimoun pa zanmen konplent me toultan pe dir mersi Bondye pour sa ki Bondye i été e pour sa ki ariv zot. Labib i dir, Romans 8:28, “Nou konnen ki Bondye i fer tou pour byennet tou bann ki kontan li, pour tou sa bann ki in swazir dapre son plan.»\nAlor, si nou kwar ki SENYER i annan kontrol lo nou lavi e i fer tou dan tou sirkonstans pour nou byennet, nou napa okenn rezon konplent, okontrer nou dir mersi SENYER pour plan ki i annan pour nou.\nKantite dimoun zot konplent akoz zot annan problem, me en keksoz ki nou pa realize, dimoun i annan problenm akoz zot tro konplent. Konplent pa sanz nanryen, ni fer ou sitiasyon vin meyer. Pli ou konplent, pli ou vin pli fistre e malere. Ler ou azir koumsa ou fer sa dimoun obor ou osi malere. Alor kwa ki nou fer ler keksoz pa dan nou faver?\nNou devret retir tou parol negativ, tou gronyen, tou konplent, tou mirmirasyon dan nou labous e ranplas zot avek kantik louanz ek remersiman. Sak fwa ou ganny tante pour konplent lo manze, travay, lenz, gouvernman, ou zanmi, ou sef travay, ou koleg travay, zis arete, reflesir en moman e vwar kimannyer ou kapab ranplas sa bann konplent par bann bon keksoz. Ouver ou labous sant pour SENYER, e vwar kot dyab i sove obor ou. Si Zezi i met ou lavi, ou napa rezon pour konplent. Dan tou sitiasyon zis dir Bondye mersi e les Bondye transform ou sitiasyon.\nAkoz nou konplent? I annan en dikton Kreol ki dir, “I pa vwar pli lwen ki son bout nennen.” Parfwa nou pa vwar kler dan nou lentelizans. Nou tant pour regard sirkonstans avek en regard tanporer. Bann Israelit ti koumsa, zot pa’n zanmen konsider en lot opsyon, zanmenm zot in mazinen pour priye, e zot pa’n zanmen realize ki Bondye ti pe esey ansenny zot serten keksoz avek sa sirkonstans ki zot ti ladan. Parey Agle i dir, “Shoot first, then ask question.”\nBann Israelite in toultan kwar Bondye i dwa zot e Bondye pe tronp zot, e pa pe donn zot sa ki zot merite. Nou osi parey, nou kwar nou merit resevwar plis sa ki nou’n resevwar. Nou espekte gouvernman donn nou plis larzan, espekte Minister Lasante pran plis swen ek nou lasante, e nou, nou viv mannyer i fer nou plezir. Nou espekte tou dimoun aret fer sa ki zot pe fer pour vin ed nou. Nou santi nou bezwen ganny plis respe, plis sipor, plis konsiderasyon ki nou pe gannyen, e nou pa zanmen demann nou lekor sa kestyon, “Akoz mon koumsa?”\nI annan en bann dimoun i konplent ek Bondye par dir, soley tro so, tro bokou lapli. Tou keksoz i tro bokou ouswa tro pti gin. Ler ou mazin koumsa ou pe kwar ki dan kreasyon i annan zis ou. Ou konplent akoz i pli fasil konplent. Me ou kapab sirmont konplent. Dabor ou bezwen konpran akoz ou pe konplent. Ennfwa ou’n konnen akoz ou pe konplent, rod fason kimannyer ou kapab aret konplent.\nLer pep Israel ti fer fas ek difikilte, zot ti esey zistifye zot pase. Exodus 16:3, “Plito SENYER ti’n touy nou depi l’Egypt kot nou ti asiz devan bann marmit lavyann, kot nou ti manz dipen nou vant plen. La ou’n anmenn sa pep dan dezer pou nou mor lafen.”\nEn fanmir i vin kot lotorite e demann en lakaz. Apre 6an sa fanmir i ganny zot kare later ek zot lakaz. En mwan pli tar zot vin kot lotorite e konplent semen. Apre 3an lotorite i konstri semen. Ankor en mwan pli tar zot vin kot lotorite e demann lotorite lalimyer dan semen akoz zot pa vwar kler aswar pour mont se zot. Apre 2an lotorite i fer met lalimyer dan semen. 3 mwan pli tar zot vin kot lotorite e dir zot pa kapab mont apye dan semen, fer transport piblik ariv ziska kot zot lakour. Sa enn lotorite pa ti kapab fer. E akoz lotorite pa ti kapab fer transpor piblik ariv ziska devan zot laport sa fanmir antye ti vir kont lotorite e zot dir, “Akfer zot in donn nou lakaz, plito zot ti’n kit nou parey nou ti ete.”\nSa fanmir in bliye ki zot soufrans ti pli pir lepase e zot proklanmen ki lepase ti meyer. Me an realite zot ti pe soufer. Pour zot bis ki ariv devan zot laport in vin en kriz. Si sa fanmir i al dan larealite, zot napa rezon pour zot konplent. Zot ti napa lakaz me la zot annan en lakaz. Zot ti pe soufer avan me la lavi in vin pli fasil. Si ou rakont ou lekor laverite, obzerv ou sitiasyon ozordi, ou pou konplent mwens. Realize, sak fwa ou konplent, ou pe konplent kont SENYER. Si ou pa satisfe avek ou sitiasyon, se kont SENYER ki ou pa satisfe. Realize se Bondye ki’n donn ou lavi, e i meyer dir Bondye mersi olye konplent.\nKi solisyon? Ou bezwen antre dan larealite. Lavi i ranpli ek difikilte, e se koumsa ki lavi i ete. Bondye i permet difikilte arive dan ou lavi pour transform ou, koriz ou, e fer ou vin pli for. Me pa oubliye, Dyab osi i met lobstak dan lavi dimoun, me avek lentansyon detourn ou kont Bondye Kreater.\nRealize, toulezour pour annan keksoz pour ou konplent lo la, me ou, reziste sa tantasyon! Ler ou vwar en keksoz negativ ariv ou, zis realize, i osi annan keksoz pour ou rezouir e selebre! Remersye Bondye pour sa bann bon keksoz.\nMazinen, benediksyon i pli meyer ki konplent. Dir mersi Bondye pour son lagras sak zour. Ler ou leve bomaten, premye keksoz ki ou fer, dir mersi Bondye in lev ou bomaten akoz kantite in dormi yer swar me pa’n leve. Dir Bondye pour sa ler ki ou respire. Dir mersi pour sa nouvo zour, sa nouvo soley ki’n leve, e sa lazournen ki devan ou.\nSi ou pa konnen ki pou fer, lir ou Labib, mazin Parol Bondye ki ou’n deza tande. Rod en letan tousel e koz ek Bondye. Pa mazin zis gannyen, me mazin donnen osi. Mazin kot ou sorti, mazinen kote ou pe ale. Mazin sa ki Bondye in fer pour ou. E si ou fer sa bann keksoz, ou pa pou vwar ou pe konplent, me ou pou rezouir!\nEn kontribisyon Living Rock Fellowship


Mesaz Minis pour Lasante, Msye Jean-Paul Adam\nEn karenm an bonn sante\nMinis pour Lasante, Msye Jean-Paul Adam in dir ki Karenm i sa moman ideal pour reflesir lo bann aksyon ki sak endividi i kapab pran pour viv en pli bon lavi; en lavi ki an armoni avek nou kanmarad ek lanvironnman; e osi en lavi an pli bonn sante.\nMinis Adam in dir sa dan en mesaz pour l;okazyon Karenm ki konmanse ofisyelman ozordi.\nMesaz Minis Adam i lir konm swivan:\n«Minister Lasante i annan plezir pour zwenn avek tou Seselwa pour promouvwar en peryod Karenm an bonn sante.\n«Pour tou Kretyen, Karenm i en peryod refleksyon, kot nou ranforsi bann valer spirityel ki nou partaze.\n«Sa peryod, i osi en moman ideal pour reflesir lo bann aksyon ki sak endividi i kapab pran pour viv en pli bon lavi; en lavi ki an armoni avek nou kanmarad ek lanvironnman; e osi en lavi an pli bonn sante.\n«Nou kapab konstate ki dan lemonn antye, preokipasyon materyalis souvan i fer ki nou pa donn ase latansyon lo spirityalite e devlopman koezyon sosyal, e osi lo bann valer lapartaz ek solidarite. Sa ritm konsomasyon kontinyel ki nou war dan nou pei e atraver lemonn i osi annan lenpak negatif lo nou lasante.\n«Pandan sa peryod Karenm, nou envit tou Seselwa pour akonpanny zot refleksyon avek en zefor pour viv an pli bonn sante pour zot prop benefis, osi byen ki byennet zot fanmiy. An sa moman kot nou pe reflisir lo meyer fason pour viv nou lafwa, nou kapab osi renouvle nou lekor fizikman osi byen ki spirityelman atraver en langazman pour redwir konsomasyon prodwi tel ki lalkol, atraver en pli bon ladyet e osi plis legzersis.\n«Bokou Seselwa i servi sa moman pour redwir konsonmasyon lalkol, oubyen pour esey aret fim sigaret. I kler, ki si ou reisi redwir lalkol ki ou servi, oubyen menm aret konsonmen pandan sa peryod, ki sa pour ranforsi ou rezilyans pour osi kontiny bann bon labitid plitar.\n«Sa peryod i osi enn kot nou fer en lapel pour sak Seselwa zwe en rol egzanpler pour nou zanfan.\n«Nou kapab note ki dernyen letid lo lasante bann zenn adolesan dan bann lekol an 2015 i montre ki bokou zenn Seselwa pe konsonm lalkol a en tre zenn az. Nou konstate ki 43% zanfan in bwar lalkol pour premye fwa ant 10 a 13-an. Sa menm letid in montre ki 48% etidyan ant 13-15-an in raporte ki zot in konsonm lalkol dan dernyen 30 zour.\n«Annou montre nou zanfan sa pli bon legzanp posib e met lalkol dekote.\n«Sa peryod i osi envit nou pour nou revwar nou ladyet pour en meyer lasante e evit konsomasyon initil. I en loportinite pour nou met lanfaz lo en meyer nitrisyon ansanm avek nou fanmiy ek nou zanfan.\n«Rediksyon dan konsomasyon limomnad i en fason senp pour amelyor nou lasante. Letid 2015 in montre ki 74% zenn ant 13-15-an i konsonm limonnad omwen en fwa par zour. Pandan sa peryod, nou envit bann fanmiy pour partaz bann fri ek legim lokal pour kontribye pour en meyer lasante pour zot fanmiy anmenmtan ki nou redwir konsomasyon bann prodwi ki ranpli avek disik tel ki limonnad.\n«Trwazyenmman, nou envit tou dimoun pour partisip aktivman dan plis aktivite fizik dan sa peryod. Letan dimoun i regroup ansanm pour fer legzersis i ranforsi bann lyen kominoter, e kontribye pour redwir bann risk asosye avek bann maladi non-kominikab (non-transmisib) tel ki dyabet ek tansyon.\n«An konklizyon, i enportan a sa moman ki nou kontinyen mazin bann ki mwen fortinen. Annou montre sa solidarite anver bann ki pe fer fas avek defi dan zot lavi ‒ bann ki dan lopital, oubyen ki malad grav ou ki bezwen reste lo lili, bann ki pe viv avek kanser, HIV ou SIDA, bann ki aflize par ladiksyon, bann ki annan defi ekonomik, sosyal oubyen familyal. Annou mazin nou bann konpatriot ki pe soufer avek depresyon e lezot keksoz ki afekte zot lasante mantal. Atraver en zefor ki nou fer pour met akote en keksoz ki nou pa bezwen - sa pti labyer, sa pake sigaret, sa manze ‘fast food’ - nou kapab demontre nou sipor pour sa ki pli dan bezwen.\n«E nou kapab osi konsidere a sa moman ki sa larzan ki nou kapab ekonomize dan sa zefor i kapab ganny re-envesti - swa dan nou prop fanmiy, oubyen atraver en zes lasarite (saritab) pour siport en koz nob.\n«Nou swet tou Seselwa en peryod karenm ranpli avek lazwa e en meyer lasante posib».


Ki mannyer Taks Valer Azoute (Vat) pou ganny aplike lo lavant prodwi ek servis?\nZot bezwen konnen lekel ki kapab sarz zot Vat; ki kalite prodwi ek servis ki pou annan Vat lo la; e ki zot devret ekspekte letan zot aste marsandiz e pey pour en servis.\nLekel ki kapab sarz konsonmater Vat?\nKonsonmater i bezwen konnen ki dapre lalwa Taks Valer Azoute, selman biznes ki’n anrezistre avek SRC pour Vat ki pou annan drwa sarz sa taks lo zot bann prodwi ek servis. Biznes ki pa anrezistre pour Vat pou napa drwa sarz okenn konsonmater Vat. Alors i enportan ki konsonmater i kapab idantifye klerman lekel sa bann biznes, enkli laboutik, ki anrezistre pour Vat.\nSa lalis swivan i donn diferan fason ki en konsonmater, ou piblik an zeneral, pou kapab idantifye lekel biznes ki kapab sarz Vat lo zot lavant:\n1. Sertifika Taks Valer Azoute : Komisyon Reveni Sesel (SRC) pou donn tou biznes ki’n anrezistre pour Vat en sertifika (parey sa kopi ki akonpanny sa lartik) ki zot pou bezwen met dan en landrwa prominan kot zot biznes kot tou konsonmater i kapab vwar;\n2. ‘Vat sticker’ : Pou osi annan en ‘Vat sticker’ ki tou biznes ki’n anrezistre pour VAT pou bezwen met kot zot biznes/laboutik dan en landrwa ki piblik i kapab vwar par deor ;\n3. Piblikasyon lo sitweb SRC : Pou osi annan en lalis biznes ki’n anrezistre ki pou ganny mete lo sitweb SRC (www.src.gov.sc) pou tou konsonmater kapab verifye;\n4. Si konsonmater i annan okenn dout, zot pou touzour kapab kontakte SRC pour verifye si en biznes an partikilye i annan drwa sarz konsonmater Vat.\nKi mannyer en konsonmater pou konnen si in ganny sarze Vat?\nI ilegal pour en biznes ki pa’n anrezistre pour Vat pour sarz Vat lo zot lavant (prodwi ou servis). Se pour sa rezon ki anba lalwa Taks Valer Azoute, tou biznes ki’n anrezistre pou bezwen donn konsonmater en resi pour sak lavant ki zot fer. I responsabilite sak konsonmater pour fer sir ki zot ganny en resi letan zot aste en prodwi ou resevwar en servis e ki zot osi tyek byen zot resi pour vwar si zot in ganny sarze 15% Vat oubyen non.\nSa resi, parey sa legzanp akote, i devret montre sa bann lenformasyon swivan:\n• Dat ki sa lavant/tranzaksyon in ganny fer;\n• Detay sa komodite ou servis ek son lakantite;\n• Pri sa lavant/tranzaksyon ki pa enkli Vat ;\n• Total sa lavant san Vat;\n• Total Vat ki’n ganny sarze;\n• Total pri sa lavant/tranzaksyon ki enkli Vat.\nN.B: I annan prodwi ek servis ki pou napa Vat lo la. Menm si en biznes in anrezistre i pa devret sarz Vat lo sa bann prodwi ek servis. Savedir, i enportan ki konsonmater i fer li zot devwar pour konn byen lalis komodite ek servis ki zot pa pou pey Vat lo la. Sa lalis pou ganny pibliye dan zournal Nasyon ek Today, lo televizyon, e osi lo sitweb SRC. I osi annan feye ki pou ganny mete dan bann diferan lofis SRC e osi bann lezot landrwa ki piblik i frekante, e i pou menm annan sa lalis lo “posters” dan bann landrwa biznes/laboutik.\nEn kontribisyon Komisyon Reveni Sesel


Eski annan plis larzan i neseserman redwir lapovrete? | Ministry of Youth Sports & Culture\nHome - National Highlights - Eski annan plis larzan i neseserman redwir lapovrete?\nEski annan plis larzan i neseserman redwir lapovrete?\nPour konmemor Lazournen Enternasyonal pour bann Madanm, en prezantasyon ti ganny fer avek bann madanm dan distrik Mont Buxton.\nSa rankont ti ganny organize par Marie-Ange Denis ki reprezantan bann madanm Mont Buxton e osi en ners par profesyon.\nMadanm Denis ti dir ki sa rankont ti en loportinite pour selebre lakonplisman bann madanm me anmenmtan fer bann madanm konsyan akoz toultan nou pe tann koz lo laprovrete me napa ase lenformasyon deor.\n«Bokou i tonm lo bann endividi avek lafanmiy e fodre ki zot pran responsabilite anver zot zanfan pour anpes sa bann ogmantasyon problenm sosyal koze par labi lalkoz, drog, vyolans domestik ek lezot ankor,» i ti dir.\nSete konsiltan Andy Jean-Louis ki ti fer sa prezantasyon Mardi dan biro ladministrasyon sa distrik.\nSa prezantasyon ti lo sa Poverty Estimate Study ki Labank Mondyal ti fer an 2013 e ki rezilta ti montre ki anba 40% dimoun ti pe viv dan laprovrete Sesel.\nZot ti pe get laprovrete dan en perspektiv pli larz, pa zis lo reveni me plito lo sa seri mezir ki Prezidan ti anonse dan son diskour Leta Lanasyon.\n«Nou pe vwar ki si ou met tou sa bann mezir ansanm sa sif ki sa letid ti vin avek an 2013 ki ti 40% pou redwir konsiderableman e en mwayen ki en dimoun pou fer par lannen i apepre R15,000 anplis. E kestyon ki nou ti pe demande dan sa sesyon i ler dimoun i annan plis larzan e napa dimoun anba poverty line eski sa i vedir ki napa laprovrete Sesel?. Nou pa sipoze pe get zis reveni me osi lezot fakter dan zwe,» i ti dir.\nI ti azoute ki menm si Sesel i annan tou bann nesesite debaz nou toudmenm ankor vwar en kantite dimoun ki tonm dan drog, lalkol e kontribye pour fer plis problenm sosyal e ki anretour tousala i tonm lo lafanmiy pour fer ki zot pa fonksyonn byen.\nEn zabitan Mont Buxton, Lydia François, ti dir bann pwen ki’n ganny fer sorti i byen enteresan.\n«Sa bout kot i konmans avek zanfan dan lafanmiy mon krwar ki nou sipoze ranforsi plis bann lalwa lo zanfan dan lekol pour fer zot ganny pli disiplinen e mon krwar ki sak distrik i devret travay lo en proze pour anmas sa bann zanfan difisil e ede met zot lo semen drwat,» i ti dir.\nPrevious: More than R600,000 worth of drugs seized in first two months of 2016\nNext: Vers une gouvernance intégrant la science, la technologie et l’innovation


Levek i dir ki kanser pa ganny koze par move lespri\nLezot i krwar ki i pa en maladi ki kapab ganny trete dan lopital alors zot rod bann metod tradisyonnel pour zot byen ouswa zot al kot bonnonm dibwa.\nLevek French Chang-Him, ki’n pran son retret, ti dir sa avek zournal Nasyon Merkredi apre ki li avek lezot bann manm Lasosyasyon Kanser ti zwenn Madanm Natalie Michel State House dan son kapasite koman Tyermenn Seychelles Children’s Foundation.\nLevek Chang-Him ti dir ki kanser i en maladi ki ganny koze par bokou keksoz, e viv en lavi an bonn sante i pli bon prevansyon kont diferan ka kanser.\nI ti osi fer remarke ki i vreman enportan ki dimoun i ganny edike lo bann diferan ka kanser pour zot kapab konpran lenportans swiv en ladyet balanse e an bonn sante.\nLevek Chang-Him ti azoute ki i enportan pour fer legzersis akoz bann ka obesite pe vin pli komen dan nou sosyete.\nLevek ti profite pour enformen ki Lasosyasyon Kanser pou fer en miting zeneral ozordi aparti 9er edmi kot Exiles Club. Pandan sa miting, sa lyen ant Seychelles Children’s Foundation ek Lasosyasyon Kanser pou ganny diskite.\nEn komite ki konpri bann dimoun ki zot zanfan pe soufer avek kanser ek reprezantan lezot lazans kle parey Lazans Sosyal, Ledikasyon, Lasante e osi bann paran ki’n deside pour donn sipor bann zanfan ki soufer avek sa maladi, pou osi ganny etabli.\nSekreter Lasosyasyon Kanser Josie Michaud-Payet i dir ki personn pa devret per akoz kanser i konsern nou tou.\n«Personn pa devret krwar ki zot tousel oubyen izole zis akoz zot ganny kanser.»\n«Nou moto i ki ou pa zanmen devret santi ou tousel, nou oule dimoun i konnen ki i nou bi pour pa kit deryer okenn dimoun ki pe soufer avek kanser. Nou pa kapab fer mirak me omwen nou ava esey vwar ki mannyer ou kapab ganny ede,» Madanm Michaud-Payet ti dir


Home>Mass Organisations>Lazenes Lepep\nZeritye Nou Zibile\nPour pret en fraz dan diskour ansye Depite Sekreter Zeneral SPPF konmela Prezidan Parti Msye James Michel “lazenes merit ganny formen politikman e ideolozikman”. Msye Michel ti fer sa lapel dan en diskour a lokazyon 2enm lanniverser Lig Lazenes, an 1987.\n27 an plitar, nou asire ki Prezidan Parti i annan menm mesaz, sirtou la ki nou Parti pe al selebre son zibile lor. I neseser pour nou lazenes annan ase bagaz, espesyalman ki zot afilye avek Parti, e zot aspire vin bann liderz alavenir.\nLazenes Parti ti formen le 2 Fevriye 1969, e preski 40an plitar Lazenes Lepep ti komemor en zour istorik avek son lansman. Sa sanzman – sorti Lazenes SPPF pour vin Lazenes Lepep ti arive apre ki SPPF ti sanz non le 2 Zen 2009 pour vin Parti Lepep. Tre fyer e pare, sa tim zenn ti dir a ot vwa ki se zot sanzman. Ti le 17 Septanm 2009 ki Lazenes Lepep ti ofisyelman lanse dan Sant Konferans Enternasyonal, ICCS. Plis ki 800 zenn ti’n pare pour sa sanzman, anba zot nouvo slogan ‘Se nou lavenir’, e avek en nouvo logo, zot ti renouvle zot langazman pour vin sa lespwar ki Sesel i bezwen.\nLazenes Lepep parey son manman Parti Lepep, i en parti byen striktire dan tou distrik, e pareyman bann zenn lepep zot osi annan en Komite Nasyonal Egzekitiv ki pa zis bann liderz dan zot distrik e lo nivo nasyonal me zot reprezant en lafors e laviktwar pour Parti Lepep.\nMe pour retourn lo parol Prezidan Michel avek en lot group lazenes Seselwa 27 an pase, laviktwar avek nou zenn koman bann zenn militan e politisyen, i nesesit ekip zot politikman e ideolozikman. Set en travay formidab ki Parti atraver son Lekol Parti pe fer me i neseser aroz nou zenn avek plis konesans e nouvo metod, pli souvan pour fer zot vin sa lafors politikman e Parti a kapab annan garanti plis laviktwar. Me nou lazenes dan Parti pa trankil. Zot annan en lanvi pour aprann, e kontinyen vin pli for. Napa okenn dout ki lazenes Seselwa dan son mazorite i par deryer nou Parti, me nou bann zenn militan i determinen pour kontinyen agrandi son manm, savedir son lafors.\nSi nou lazenes ki deza bann liderz i kontinyen tenir zot konviksyon for, zot pou zwe en rol tre enportan pour ed nou Parti diriz nou pei ver plis stabilite e progre. Lazenes Lepep set en group dinamik e senser ki konnen ki selman nou Parti ki pou kontinyen diriz nou pei dan linite ek lape, e sel fason pour kontinyen garanti zot prosperite. Dan Sesel, nou dirizan i atas en tre gran lenportans a nou zenn, par ler noule krwar ki tro bokou loportinite i pou lazenes Seselwa, me sa pa vre. Fodre nou kontinyen anbelir zot, kree loportinite pour zot, akoz parey nou’n dir se zot sanzman. Sesel, nou pei, parey lezot pei, i bezwen pas atraver bann staz, ki nesesit en lot fason fer. Dan prosen 50 an se nou lazenes ki pou mezir progre e sikse nou pei e nou Parti. Alor zot bezwen sa bon preparasyon depi konmela menm. Parey Prezidan Michel i souvann fwa dir, i pe travay pour sa prosen zenerasyon. An dot mo, lazenes Seselwa i dan son bann moman refleksyon ek desizyon.\nPour zenn ki konpran sa travay pour lavenir, zot merit montre ki zot enterese, kontinyen fer konnen ki zot la e pare. Kontinyen vin devan pour pran zot plas dan lasosyete. Kontinyen reponn sa lapel pour montre ki zot rekonnet e aksepte prensip fonde lo bann bon valer ki nou Parti in ankre dan son sistenm depi byen boner an 1964, e par adopte sa bann prensip zot ed lepep fer zot konfyans ki nou larout pou kontinyen. Ki nou pei pou dan bon lanmen. Kontinyen e ogmant zot kontribisyon volonter dan zot lorganizasyon zenn, Parti e lo nivo nasyonal. Montre solidarite e azir zenere avek lezot zenn, espesyalman sa ki pli timid e sa ki pli feb. Selman zenn ki pou ede tir zenn dan detres, rezilta bann lenflians.\nLazenes Lepep i reste angaze. Zot ganny gide par zot Konstitisyon e bann liderz nou Parti. Zot osi ganny gide par zot menm. Preanbil Lazenes Lepep i egzize ki zot lorganizasyon i ganny formen dapre Konstitisyon Parti. Set en lorganizasyon lamas ki regroup zenn aze ant 13 a 35an.\nBann lobzektiv sa lorganizasyon lazenes, ki annan en latas pour ralye tou lazenes Seselwa ki krwar dan bann prensip linite nasyonal, lenzistis sosyal, lape e progranm Parti lepep, i la pour:\n1. Promouvwar e defann progranm Parti.\n2. Promouvwar, defann e apresye kiltir Seselwa.\n3. Etablir e devlop en relasyon serye avek lezot lorganizasyon lazenes etranze avek bi promouvwar lape e solidarite.\n4. Swiv bann direktiv etabli par Parti.\n5. Devlop en bon lantant e konprenezon parmi zenn e ede batir en Sesel pli demokratik e stab.\n6. Defann bann drwa e lentere bann zenn dimoun, e pour viv linite e larmoni.\n7. Promouvwar bann aktivite ki pou kontribye dan devlopman bann zenn.\n8. Ede pour fer sir ki nou sosyete i annan zenn ki disiplinen, ki etidye e travay dir, avek en bon nivo valer moral e ki zot partisip dan devlopman sosyal, ekonomik, politik e kiltirel nou pei.\nLazenes Lepep in konn zis en tyermenn depi ki in fer sa sanzman an Septanm 2009, Renny Bijoux ki malerezman oswa byen erezman pour li in bezwen al kontinny son letid. Alor antretan ki sa lorganizasyon lazenes i vot oswa apwent en nouvo tyermenn, enn sa lorgan sitan enportan dan Parti i kontinyen avek sa latas nob ki devan li. Bann dirizan in met konfyans dan zot, e manm e siporter pe ekspekte bokou de zot. Zot annan en latas ki nesesit en lwayote eternel, en konviksyon solid, bokou sakrifis e travay dir. En zour se zot ki pou rakont zot zanfan zot lavi militantizm. Zot pa pou koz lo lamars diri oswa laprosesyon pour rod diginite e valer Seselwa, sa travay in fini ganny fer par zot granparan, me zot pour rakont zot laviktwar pour met ater bann fleo ki ti pe afeke zot ozordi. Bann fleo drog, lalkol e prostitisyon. Koman pli gran group lazenes dan pei, zot annan en responsabilite moral pour anmenn sa lager. Avek disiplin, travay dir e lonnekte zot pou reisir tou zot batay.


Prezidan Michel i rekonnet travay bann zenn dan klib Wild Life\nEn group 16 etidyan ti ganny sans rankontre Prezidan Michel apre ki i ti’n personnelman envit zot State House. Sa bann etidyan ti sorti dan bann diferan klib Wild Life lo Mahe, e zot ti ganny akonpannyen par kordinater bann klib Wild life Sesel Terrence Vel, osi byen ki reprezantan lorganizasyon non-gouvernmantal Sustainability for Seychelles Michelle Martin, konseye teknik pour Ledikasyon Lanvironnman kot Minister Lanvironnman ek Lenerzi Jeanette Larue, lider bann Klib Wild Life Christel Jacques. Osi prezan ti reprezantan Fondasyon bann Zil Sesel Rowana Walton ek Calum Ferguson.\nPrezidan Michel ti dir avek sa group zenn ki ti en plezir pour li akeyir zot State House e ki i ti pou osi sezi sa lokazyon pour montre zot ki mannyer State House i ete, ki mannyer zefor pe ganny fer pour prezerv li dan son leta pli orizinal posib, akoz sa i enn zot patrimwann ki bezwen ganny prezerve.\n«Ozordi i en lokazyon pour mwan felisit zot pour zot partisipasyon dan klib Wild Life akoz mon krwar ki fason ki nou kapab kontinyen soutenir nou lanvironnman dan lavenir se atraver bann zenn, bann zanfan ki grandi e konmans enkilke dan zot sa lanmour pour lanatir, sa lanmour pour nou prezerv sa ki Bondye i donn nou e gard li pour zenerasyon le fitir. Mon osi felisit bann teachers e lezot responsab dan zot klib ki travay pour fer sir ki zot ganny sansibilize e tou bann zenn Seselwa pour zot kapab kontan lanvironnman, protez lanvironnman e defann lanvironman,» Prezidan Michel ti dir.\nLenvitasyon pour sa bann manm sa klib vin State House in vin apre ki zot ti selebre Lazournen Later le 22 Avril, e pour sa lokazyon zot ti travay an kolaborasyon avek Fondasyon bann Zil Sesel lo bann kart postal ki ti annan bann mesaz pozitiv lo la.\nMsye Vel ti dir ki zot ti anvoy serten sa bann kart postal pour Prezidan Michel, ki ti tre satisfe avek sa bann mesaz ki bann zenn ti annan pour pase avek la sosyete.\n«Nou ti anvoy apepre en ventenn kart postal, e apre sa Prezidan Michel ti envit nou pour vin State House, e nou tre kontan e santi nou tre onore,» i ti dir.\n«Pour sa dernyen 19-an, bokou in ganny fer pour lanvironnman Sesel atraver bann klib Wild Life e nou kontan ki ozordi nou’n ganny rekonnet dan sa fason,» i ti azoute.\nMsye Vel ti fer resorti ki dan bann dyalog ki zot ti fer avek Prezidan Michel, zot in ganny promet lasistans finansyel pour sa bann klib, e vi ki sa i en pwen feb sa bann klib, Msye Vel ti dir ki tou led i vreman ganny apresye.\n«Nou’n santi sa lapresyasyon ki Prezidan i annan pour bann manm ek travayer klib Wild Life,» i ti dir.\nPrezidan Michel ti osi sezi sa lokazyon pour lans en lapel ki dan bann lekol bann teachers i kontinyen demann bann zenn pour zwenn sa klib.\n«Sa klib i enportan, e se zot bann zenn ki pou garanti proteskyon lavenir nou lanvironnman, nou dipen, akoz touris i vini e zot pa vin zis pour al lo lans. E sa ki fer nou en zil se ki touris zot kontan ler zot vini e anmenn reveni pour nou e se pour sa rezon ki Sesel ozordi in ganny rekonnet konman en lider dan lemonn pour esey defann bann pozisyon pti leta zil e pour fer demars minimiz sanzman klima ki afekte nou later, ki afekte nou lavi,» Prezidan Michel ti fer resorti.\nApre bann dyalog, bann envite ti ganny sans vizit zalantour zarden State House kot zot ti apresye son labote natirel.


Lapolis i ankor pe rod 2 lezot sispe dan sa lensidan kot en endyen ti ganny vole son mobile La Promenade semenn pase apre ki i ti’n ganny menase avek kouto. Sa 3 sispe pe rimann ziska le 30 Out antretan ki lapolis i kontiny zot lanket.\nEn madanm 36-an ki reste Anse Boileau in ganny rimann ziska le 24 Out. Sa i an koneksyon avek lofans vol.\nKenneth Vidot sorti Cascade in ganny en kondannasyon 2 mwan prizon, plis en lanmann 2000 roupi pour sove an detansyon legal kot kordgard Anse Aux Pins an Zanvye sa lannen. Vidot in anplis ki sa kondann en lot lanmann 5000 roupi pour andomaz en laport avek kordgard. Vidot in ganny en dele letan spesifik apre sorti prizon pour pey son lanmann sinon i pou al en lot 5 mwan prizon.\nAlvin Estro ki reste Mont Buxton in kondann en term 10-an ek en lot term 1-an edmi prizon pour lofans kas lakaz e vole.\nEstro ti komet sa 2 lofans pandan lannwit le 11 Me lannen pase kot lakaz en madanm Mont Buxton.\nSon 2 term prizon pou mars separeman ki fer antou 11-an edmi.\nAndrea Sopha, aze 32-an e ki reste Baie Lazare, in kondann 6-an e 6 mwan prizon pour lofans kase e vole dan lasapel Anse Aux Pins. Sopha ti komet sa 2 lofans lendi le 13 Out.\nZofisye lapolis lo Praslin ti dekouver e aras en total 80 plan drog kanabis dan bwa Grand Anse Merkredi pase pandan lazournen. Sa bann plan ki mezir ant 35 santimet a 55 santimet grander ti lo en propriyete gouvernman. Napa personn ki’n ganny arete an relasyon avek sa dekouvert.